Author: MichlerovaE
Last saved by: Kuntova Gabriela
Company: MPSVR SR

Predkladacia správa

Správu o stave ochrany práce a o činnosti orgánov štátnej správy v oblasti inšpekcie práce v roku 2012 predkladá Ministerstvo práce, sociálnych vecí a rodiny SR na rokovanie vlády SR  na základe úlohy B. 3 uznesenia vlády SR č. 475 z 11. júna 2003 a § 4 písm. i) zákona č. 125/2006 Z. z. o inšpekcii práce a o zmene a doplnení zákona č.82/2005 Z. z. o nelegálnej práce a nelegálnom zamestnávaní a o zmene a doplnení niektorých zákonov. 
	Správa hodnotí stav ochrany práce a vývoj pracovnej úrazovosti v Slovenskej republike za rok 2012. Obsahuje poznatky  orgánov inšpekcie práce a dozorných orgánov z oblasti bezpečnosti a ochrany zdravia pri práci, z oblasti pracovnoprávnych vzťahov vrátane mzdových predpisov, z kontroly dodržiavania zákazu nelegálneho zamestnávania a nelegálnej práce a tiež z dohľadu vykonávaného podľa osobitných predpisov, ktoré boli získané pri výkone dozoru v dozorovaných organizáciách v roku 2012. Poukazuje na vývoj pracovnej úrazovosti a navrhuje opatrenia na zlepšenie stavu ochrany práce v Slovenskej republike. 
	Správa je zložená zo správy Národného inšpektorátu práce a z informácií dozorných orgánov v oblasti bezpečnosti a ochrany zdravia pri práci rezortov zdravotníctva, hospodárstva, vnútra, obrany, spravodlivosti a financií o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v roku 2012. 
Výkon inšpekcie práce i štátneho dozoru v oblasti bezpečnosti a ochrany zdravia pri práci má kladný vplyv na dodržiavanie práva. Preventívnym pôsobením znižuje nároky na verejné zdroje potrebné na reparáciu negatívnych následkov nevhodných pracovných podmienok, napr. z pracovných úrazov, chorôb z povolania a iných poškodení zdravia z práce. Má pozitívny vplyv na podnikovú ekonomiku, a to v spojitosti s presadzovaním pracovných podmienok pozitívnych na zvyšovanie kvality práce, kvality výrobkov a poskytovaných služieb. 
	Správa nemá vplyv na rozpočet verejnej správy, podnikateľské prostredie, sociálne vplyvy, vplyvy na životné prostredie a na informatizáciu spoločnosti.
	V zmysle metodického pokynu na prípravu a predkladanie materiálov na rokovanie vlády Slovenskej republiky SR sa tento materiál predkladá na rokovanie vlády Slovenskej republiky bez jeho zaslania na pripomienkové konanie, nakoľko materiál má  informatívny charakter, obsahuje skutočnosti o stave ochrany práce a o činnosti orgánov inšpekcie práce a informácie o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce od príslušných rezortov za predchádzajúci kalendárny rok.